钦定古今图书集成/明伦汇编/氏族典/第598卷 > 《郑樵通志》 > 宇文神举
## 钦定古今图书集成/明伦汇编/氏族典/第598卷 > 《郑樵通志》 > 宇文神举

按《周书宇文神举传》：“神举，太祖之族子也。早岁而孤，
有夙成之量，族兄安化公深器异之。及长，神情倜傥，
志略英赡，眉目疏朗，仪貌魁梧。世宗初，起家中侍上
士。保定元年，袭爵长广县公。天和元年，迁右宫伯中
大夫，进爵清河郡公。高祖将诛晋公护也，神举得预
其谋。建德元年，迁京兆尹。三年，出为熊州刺史。五年”，
高祖东伐，诏神举从军。并州平，即授并州刺史。神举
励精为治，示以威恩，旬月之闲，远迩悦服。改封东平
郡公。宣政元年，转司武上大夫。幽州人卢昌期、祖英伯等反，诏神举率兵擒之。齐黄门侍郎卢思道亦在
反中，贼平，将伏法。神举素钦其才名，乃释而礼之，即
令草露布。其待士礼贤如此。王轨、宇文孝伯等屡言
皇太子之短，神举亦颇与焉。及宣帝即位，荒淫无度，
神举不自安。初定范阳之后，威声甚振，帝亦忌其名
望，兼以宿憾，遂使人赍鸩酒赐之。薨于马邑，时年四
十八。神举伟风仪，善辞令，博涉经史，性爱篇章，尤工
骑射，临戎对寇，勇而有谋，莅职当官，每著声绩。兼好
施爱士，以雄豪自居，故得任兼文武，声彰中外。